  Виталий Пронин Г. Корепанов-Камский та юртын улӥз 1985-тӥ арозь.Удмуртиысь дано композиторлы Герман Корепанов-Камскийлы улон юрт бордаз мемориал пул юнматӥзы.Советской ульчаысь 15-тӥ номеро корка вӧзтӥ ортчылӥсьёс табере тодозы ни: та коркан улӥз быдӟым удмурт композитор Герман Корепанов-Камский. Мемориал пулэз лэсьтӥз Удмуртиысь дано скульптор Анатолий Аникин.- Та пулэз усьтон - элькунмы понна валтӥсь ужрад. Герман Афанасьевич уго шаерысьтымы композиторъёс пӧлысь тужгес тодмоез, - вераз лулчеберетъя но туризмъя министр Владимир Соловьёв пулэз усьтон ужрадын.Герман Афансьевич кадь удмурт классической крезьгурез нокин но ӧз азинты. Дано крезьгурчи гожтӥз нырысетӥ удмурт опера «Наталь», «Италмас» балетлы крезьгур. Кузебай Гердлы но репрессие сюрем мукет югдытӥсьёслы сӥзьыса, кылдытӥз нырысетӥ удмурт симфония.Таяз арын тырме 30 ар Герман Корепанов-Камский улонысь кошкем дырысен. Но солэн удмурт фольклорен тырмем крезьгурез котьку улоз асьме пӧлын.Мария Векшина Туспуктэм: izvestiaur.ru Теги: даноадями композитор  